Meerderheid kiesers optimisties oor RamaphosaPres. Cyril Rampahosa. Foto: Cindy Waxa/ANA Die meerderheid van Suid-Afrikaanse kiesers glo die land sal floreer onder die nuwe president Cyril Ramaphosa. Ramaphosa het oudpres. Jacob Zuma vervang wat verlede maand onder druk van die ANC en opposisiepartye bedank het te midde van bewerings dat sy welgestelde vriende, die Gupta-familie, probeer het om hul vriendskap met hom te misbruik en die regering en openbare ondernemings te beïnvloed. Zuma en die Guptas ontken enige korrupsie. ŉ Opname deur Kantar Public tussen 20 en 26 Februarie onder 1 112 Suid-Afrikaanse volwassenes, wat die land se ras, geslag, inkomste en provinsiale demografie verteenwoordig, het bevind dat 73% optimisties is dat die ekonomie teen ŉ gesonde pas sal verbeter onder Ramaphosa se bewind. Van diegene wat aan die opname deelgeneem het, is 65% “tevrede” met Zuma se bedanking in Februarie, teen ŉ kwart wat ontevrede was. In Zuma se provinsie, KwaZulu-Natal, waar hy die meeste ondersteuning geniet, was 49% nie tevrede met sy bedanking nie, alhoewel 39% wel tevrede was. Die opname het ook menings ondersoek oor ondersteuning vir volgende jaar se algemene verkiesing vir die regerende ANC. Altesaam 59% van respondente is oortuig dat ondersteuning vir die party oor die volgende jaar sal toeneem, maar dit is verdeeld oor rassegrense. Altesaam twee derdes van swart mense het dié mening, maar slegs 38% van wit, Indiër en bruin mense. Die opname het deur middel van SMS plaasgevind en Kantar Public het die opname vier dae ná Ramaphosa se staatsrede gehou.